A MAGYAR NETGOMBÁSZ KÖZHASZNÚ EGYESÜLET

SZERVEZETI ÉS MŰKÖDÉSI SZABÁLYZATA

I.
ÁLTALÁNOS RÉSZ

Az Egyesület neve: Magyar NetGombász Közhasznú Egyesület

Az Egyesület székhelye: 1142 Budapest, Dorozsmai u. 9/c., 1. em. 2.

A bírósági nyilvántartásba vételi végzés száma, kelte: 7.Pk.60.221/2009/3., 2009.05.14.

A közhasznúsági végzés száma, kelte: 7.Pk.60.221/2009/3., 2009.05.14.

Az Egyesület adóigazgatási száma: 18200126-1-42

A számlavezető pénzintézet neve és címe: CIB Bank Zrt., 1027 Budapest, Medve u. 4-14.

Bankszámla száma: 10700581-48730602-51100005

Felügyeleti szerve: Ügyészség

Az Egyesület induló vagyona: nem volt. 

II.
AZ EGYESÜLET JOGÁLLÁSA ÉS TAGSÁGA

1. Az Egyesület jogállása: önálló jogi személyiséggel rendelkező, demokratikus és önkormányzati elven mûködő, önkéntesen létrehozott, közhasznú társadalmi szervezet.

2. Az Egyesületi tagság formái: 

a) rendes tagság 

b) kiskorú tagság

c) pártoló tagság

d) tiszteletbeli tagság

3. A tagsági jogviszony keletkezése és megszűnése

a) Tagfelvétel

A tag felvételéről az Egyesület Elnöksége dönt. Az a személy vagy szervezet, amely az Egyesület tagja kíván lenni – a tagság típusára is utaló – írásban vagy elektronikus levélben tagfelvételi kérelmet nyújt be az Egyesület Elnökéhez. A kérelemhez – amennyiben jogi személy kéri felvételét – mellékelni kell a jogi személy igazolását arról, hogy nevében ki járhat el képviselőként az Egyesület tagságában.

Az Egyesület Elnöke a tagfelvételi kérelmet – jóváhagyás céljából – az Elnökség soron következő ülése elé terjeszti. Az Elnökség legkésőbb a bejelentés beérkezésétől számított 90 napon belül köteles a bejelentésről dönteni, és erről a tagot írásban vagy elektronikus levélben értesíteni, megjelölve a tagfelvétel napját.

A tagfelvételt megtagadó határozat ellen, annak kézhezvételétől számított 15 napon belül, a Közgyűlésnek címzett, az Elnöknél benyújtott fellebbezéssel lehet élni. A fellebbezést az Egyesület Elnöke – az elutasítás indoklásával együtt - a soron következő Közgyűlés elé terjeszti. A Közgyűlés a fellebbezés ügyében egyszerű szótöbbséggel dönt. 

b) Kilépés

A tagsági viszony megszűnik, ha a tag az Egyesületből kilép. Bármely tag egyoldalú, írásbeli nyilatkozattal tagsági viszonyát – indoklás nélkül – megszüntetheti. 

c) Kizárás

Az Egyesület Elnöksége egyhangú határozattal kizárja azt a tagot, aki az Alapszabályban, a jelen SZMSZ-ben rögzített kötelezettségeit súlyosan megsérti, az Egyesület határozatait megszegi, az Egyesületet sértő magatartást tanúsít vagy az Egyesület Alapszabályban rögzített tevékenységének, illetve céljainak megvalósítását súlyosan veszélyezteti.

A kizárást kimondó határozat ellen, annak kézhezvételétől számított 15 napon belül, a Közgyűlésnek címzett és az Elnöknél benyújtott fellebbezéssel lehet élni. A fellebbezést az Egyesület Elnöke – a kizárás indoklásával együtt – a soron következő Közgyűlés elé terjeszti. A Közgyűlés a fellebbezés ügyében titkos szavazással, egyszerű többséggel dönt. A fellebbezésnek a tag kizárására halasztó hatálya van. 

4. Egyesület tiszteletbeli tagjává választás a Közgyűlés hatásköre.

5. Az Egyesület közvetlen politikai tevékenységet nem folytat, szervezete pártoktól független és azoknak anyagi támogatást nem nyújt, illetve azoktól támogatást nem kap, továbbá országgyűlési és önkormányzati képviselőjelöltet nem állít, és nem támogat. 

III. 

AZ EGYESÜLET VEZETŐ TISZTSÉGVISELŐI

Az Egyesület vezető tisztségviselői: az Elnökség összes tagja, a Felügyelő Bizottság tagjai. 

A tisztségviselőket a Közgyűlés 5 évre választja. Az elnök megbízatása is a megválasztás napjától öt évre szól. A mandátum lejárta után az elnök és a többi tisztségviselő több alkalommal újra megválasztható.
IV.

A KÖZGYŰLÉS MŰKÖDÉSE

1. A Közgyűlésen a jogi személy tagok képviselőjük útján vesznek részt. 

2. A Közgyűlés rendes és rendkívüli lehet. Rendes Közgyűlést az Egyesület évente egyszer, adott év május 31-ig tart. Rendkívüli Közgyűlést kell összehívni a tagok legalább egyharmada által aláírt kérelemre (a benyújtástól számított 30 napon belül), melyben megjelölik az összehívás okát és célját. A Közgyűlést össze kell hívni, ha azt az Illetékes Bíróság/Fővárosi Bíróság elrendeli. 

3. A Közgyűlést az elnök írásban hívja össze. Szabályszerűnek az összehívás akkor minősül, ha a tagok az ülésről legalább harminc nappal az ülés időpontját megelőzően írásban értesülnek, és az ülés napirendjéről leírást kapnak. Ennek módja a Magyar NetGombász Közhasznú Egyesület által üzemeltetett honlapon való közlés és a tagok e-mail címei alapján összeállított levelezőlistán elküldött értesítés.

4. A Közgyűlés határozatképes, ha azon a szavazásra jogosultaknak 50%+1 fő jelen van. Ha az egyébként szabályszerűen összehívott Közgyűlés a megjelent tagoknak az előírtnál alacsonyabb száma miatt határozatképtelen, legkésőbb 1 hónapon belüli időpontra ugyanazon tárgysorozattal új Közgyűlést kell kitűzni, amely – a megjelent tagok számára tekintet nélkül – határozatképes. A határozatképtelen Közgyűlés – az eddig megjelölt feltételek esetén is – csak akkor válik határozatképessé, ha erre a tagok figyelmét a meghívóban előre felhívják. 

5. A Közgyűlésen választott levezető elnök elnököl. A levezető elnök nem lehet a Társaság elnöke 

6. A Közgyűlésen olyan indítványok tárgyalhatók, amelyek a Közgyűlés előtt legalább egy nappal az Egyesület elnökségéhez beérkeztek. A Közgyűlésen résztvevők egyszerű szótöbbséggel további indítványok napirendre tűzését határozhatják el. 

7. A Közgyűlésről jegyzőkönyvet kell felvenni, amelyet a Közgyűlés levezető elnöke és a Közgyűlésen az elnök által két felkért tag hitelesít. 

8. A Közgyűlés határozatait általában nyílt szavazással, egyszerű szótöbbséggel hozza. Szavazategyenlőség esetén a levezető elnök szavazata dönt. 

9. Titkos szavazást rendelhet el a Közgyűlés az elnök előterjesztésére vagy a tagok egyharmadának kezdeményezésére. 

10. A Közgyűlés határozathozatalában nem vehet részt az a személy, aki vagy akinek közeli hozzátartozója [Ptk. 685. §. b) pont], élettársa (a továbbiakban együtt: hozzátartozó) a határozat alapján 

a) kötelezettség vagy felelősség alól mentesül, vagy 

b) bármilyen más előnyben részesül, illetve a megkötendő jogügyletben egyébként érdekelt.

Nem minősül előnynek az Egyesület cél szerinti juttatásai keretében a bárki által megkötés nélkül igénybe vehető nem pénzbeli szolgáltatás, illetve az Egyesület által tagjának, a tagsági jogviszony alapján nyújtott, alapszabálynak megfelelő cél szerinti juttatás. 

11. Valamely közhasznú szervezet megszűntét követő két évig nem lehet az Egyesület Közgyűlésének vezető tisztségviselője az a személy, aki olyan közhasznú szervezetnél töltött be – annak megszűntét megelőző két évben legalább egy évig – vezető tisztséget, amely az adózás rendjéről szóló törvény szerinti köztartozását nem egyenlítette ki. 

12. A vezető tisztségviselő, illetve az ennek jelölt személy köteles valamennyi érintett közhasznú szervezetet előzetesen tájékoztatni arról, hogy ilyen tisztséget egyidejűleg más közhasznú szervezetnél is betölt. 

13. A Közgyűlés üléseiről minden esetben jegyzőkönyv és nyilvántartás készül, amelyből megállapítható döntéseinek tartalma, időpontja és hatálya, illetve a döntést támogatók és ellenzők számaránya (ha lehetséges személye). A jegyzőkönyvet és a nyilvántartást, mint a határozatok nyilvántartását szolgáló okiratot, lefűzve és sorszámozva kell az Egyesület iratai között megőrizni. Folyamatos kezelését az Egyesület Elnöke látja el. 

14. A Közgyűlés döntéseit a döntés időpontját követő két héten belül írásban – igazolható módon – közli az érintettekkel, valamint az Egyesület honlapján nyilvánosságra hozza. 

15. Az Egyesület működésével kapcsolatosan keletkezett iratokba az Egyesület székhelyén – az Egyesület képviselőjével előzetesen egyeztetett időpontban – bárki betekinthet, azokról saját költségre másolatot készíthet. 

A Közgyűlés az Egyesület honlapján keresztül nyilvánosságra hozza az Egyesület szolgáltatásainak igénybevételi módját, a támogatási lehetőségeket, a működés módját, illetve azok mértékét és feltételeit, valamint a működésről készült szakmai-pénzügyi beszámolót. Az Egyesület által nyújtott cél szerinti juttatások bárki által megismerhetők.  

V.
AZ ELNÖKSÉG MŰKÖDÉSE

1. Az Egyesület operatív vezetésével kapcsolatos feladatokat az öt tagú Elnökség látja el. Az Elnökség tagjai az elnök, az alelnök és három elnökségi tag. Az elnökségi ülésre – annak tárgykörére figyelemmel – esetenként további tagok hívhatók meg. 

a) Az Elnökség határozathozatalában nem vehet részt az a személy, aki vagy akinek közeli hozzátartozója [Ptk. 685. §. b) pont], élettársa (a továbbiakban együtt: hozzátartozó) a határozat alapján 

b) kötelezettség vagy felelősség alól mentesül, vagy 

c) bármilyen más előnyben részesül, illetve a megkötendő jogügyletben egyébként érdekelt.

Nem minősül előnynek az Egyesület cél szerinti juttatásai keretében a bárki által megkötés nélkül igénybe vehető nem pénzbeli szolgáltatás, illetve az Egyesület által tagjának, a tagsági jogviszony alapján nyújtott, alapszabálynak megfelelő cél szerinti juttatás. 

2. Valamely közhasznú szervezet megszűntét követő két évig nem lehet az Elnökség vezető tisztségviselője az a személy, aki olyan közhasznú szervezetnél töltött be – annak megszűntét megelőző két évben legalább egy évig – vezető tisztséget, amely az adózás rendjéről szóló törvény szerinti köztartozását nem egyenlítette ki. 

3. A vezető tisztségviselő, illetve az ennek jelölt személy köteles valamennyi érintett közhasznú szervezetet előzetesen tájékoztatni arról, hogy ilyen tisztséget egyidejűleg más közhasznú szervezetnél is betölt. 

4. Az Elnökség üléseit szükség szerinti gyakorisággal, de legalább félévenként tartja. Az Elnökség üléseit az Elnök hívja össze írásban, de ha legalább 2 tag írásban kéri, rendkívüli ülés bármikor összehívható. Szabályszerűnek az összehívás akkor minősül, ha az Elnökségi tagok legalább 30 nappal az ülés időpontját megelőzően írásban értesülnek és az ülés tárgysorozatáról leírást kapnak. 

Ennek módja a Magyar NetGombász Közhasznú Egyesület által üzemeltetett honlapon való közlés és az elnökség tagjainak e-mail címei alapján összeállított levelezőlistán elküldött értesítés.

5. Az elnökségi ülés határozatképes, ha a szavazásra jogosult elnökségi tagoknak legalább 50%+1 fő jelen van. Határozatait nyílt szavazással, egyszerű szótöbbséggel hozza. Szavazategyenlőség esetén a levezető elnök szavazata dönt. 

6. Az Elnökség ülései nyilvánosak. 

7. Határozatképtelenség esetén a legkésőbb 30 napon belül az Elnökséget ismételten össze kell hívni. A határozatképtelenség miatt ismételten összehívott ülések is csak akkor határozatképesek, ha azokon az Elnökség tagjainak 50%-a +1fő jelen van.

8. Az Elnökség üléseiről minden esetben jegyzőkönyv és nyilvántartás készül, amelyből megállapítható döntéseinek tartalma, időpontja és hatálya, illetve a döntést támogatók és ellenzők számaránya (ha lehetséges személye). A jegyzőkönyvet és a nyilvántartást, mint a határozatok nyilvántartását szolgáló okiratot, lefűzve és sorszámozva kell az Egyesület iratai között megőrizni. Folyamatos kezelését az Egyesület Elnöke látja el.

9. Az Elnökség döntéseit a döntés időpontját követő két héten belül írásban – igazolható módon – közli az érintettekkel, valamint az Egyesület honlapján nyilvánosságra hozza. 

VI.
A FELÜGYELŐ BIZOTTSÁG

1. Hivatkozással az 1997. évi CLVI. törvény 10. § (1) bekezdésére az Egyesület köteles – amennyiben az Egyesület éves bevétele az ötmillió Forintot meghaladta – elkülönült ellenőrző szervet létrehozni. 

2. A Felügyelő Bizottság szervezeti és ügyrendjét maga határozza meg. 

3. A Felügyelő Bizottság köteles az Egyesület működését az ügyek teljes körét átfogóan ellenőrizni, így különösen 

a) a Közgyűlésekről készült emlékeztetők figyelembevételével vizsgálja a közgyűlési döntések összhangját az Alapszabályban meghatározott egyesületi célokkal, 

b) az éves Felügyelő Bizottsági Jelentés vizsgálja a pénzügyi-gazdálkodási tevékenység szabályszerűségét és a mérleget. 

4. A Felügyelő Bizottság jogosult: 

a) célvizsgálatot folytatni, ha az egyesületi célok megvalósítását, illetve a pénzügyi-gazdálkodási tevékenység szabályszerűségét veszélyeztetve látja; 

b) az Egyesület ügyeiről felvilágosítást kérni, az Egyesület üzleti könyveit, iratait, a pénzkezelés és utalványozás rendjét megvizsgálni. 

5. A Felügyelő Bizottság szükség szerint, de évente legalább egy alkalommal ülésezik, működésére az Elnökség működésének szabályait kell alkalmazni. 

6. A Felügyelő Bizottság tagjait egyenlő jogok és azonos kötelezettségek illetik meg, így különösen: jogosult az Egyesület működését és gazdálkodását ellenőrizni, jelentést, tájékoztatást, illetve felvilágosítást kérni az Egyesület Közgyűlésétől, illetve munkavállalóitól, az Egyesület könyveibe és irataiba betekinthet, azokat megvizsgálhatja. 

7. A Közgyűlés ülésén szavazati joggal, az Elnökségi üléseken tanácskozási joggal részt vehet.

8. Jogszabálysértés vagy súlyos mulasztás esetén köteles a Közgyűlést tájékoztatni, és annak összehívását kezdeményezni. 

9. A Felügyelő Bizottság ülései nyilvánosak, üléseiről sorszámozott jegyzőkönyvet készít, határozatait ugyancsak sorszámozza. 

10. A jegyzőkönyv tartalmazza: az ülés helyét, idejét, a jelenlévő tagok, meghívott személyek és a jegyzőkönyvvezető nevét, a napirendet, a hozzászólásokat, az érdemi határozatokat és azok hatályát. A jegyzőkönyvet úgy kell vezetni, hogy abból az érdemi döntést támogatók és ellenzők számaránya megállapítható legyen. A Felügyelő Bizottság bármely tagja jogosult jegyzőkönyvbe foglaltatni neve feltüntetése mellett a döntésre leadott szavazatát. A jegyzőkönyvet a Felügyelő Bizottság ülésén a résztvevő tagok aláírják. 

11. A felügyelő szerv ellenőrzi a közhasznú szervezet működését és gazdálkodását. Ennek során a vezető tisztségviselőktől jelentést, a szervezet munkavállalóitól pedig tájékoztatást vagy felvilágosítást kérhet, továbbá a közhasznú szervezet könyveibe és irataiba betekinthet, azokat megvizsgálhatja. 

12. A felügyelő szerv köteles az intézkedésre jogosult vezető szervet (jogosultság szerint: Közgyűlés/Elnökség) tájékoztatni, és annak összehívását kezdeményezni, ha arról szerez tudomást, hogy 

a) a szervezet működése során olyan jogszabálysértés vagy a szervezet érdekeit egyébként súlyosan sértő esemény (mulasztás) történt, amelynek megszüntetése vagy következményeinek elhárítása, illetve enyhítése az intézkedésre jogosult vezető szerv döntését teszi szükségessé; 

b) a vezető tisztségviselők felelősségét megalapozó tény merült fel. 

13. Az intézkedésre jogosult vezető szervet a felügyelő szerv indítványára – annak megtételétől számított harminc napon belül – össze kell hívni. E határidő eredménytelen eltelte esetén a vezető szerv összehívására a felügyelő szerv is jogosult. 

14. Ha az arra jogosult szerv a törvényes működés helyreállítása érdekében szükséges intézkedéseket nem teszi meg, a felügyelő szerv köteles haladéktalanul értesíteni a törvényességi felügyeletet ellátó szervet. 

VII.

AZ EGYESÜLETI VAGYON FELHASZNÁLÁSÁNAK MÓDJA

1. Az Egyesület vagyonáról való rendelkezés a Közgyűlést illeti meg. Az Egyesület vagyona, annak kamatai, valamint a támogatások teljes összegben használhatók fel az Egyesület céljainak elérése érdekében. 

2. Az Egyesület támogatásokat egyéni kérelmek vagy pályázatok alapján is nyújthat. 

3. Az Egyesület bármely cél szerinti juttatását a Egyesület pályázathoz kötheti. A pályázat nem tartalmazhat olyan feltételeket, amelyekből – az eset összes körülményeinek mérlegelésével – megállapítható, hogy a pályázatnak előre meghatározott nyertese van (színlelt pályázat). Színlelt pályázat a cél szerinti juttatás alapjául nem szolgálhat. 

4. Az Egyesület vállalkozói tevékenységet is folytathat, amely azonban nem lehet az Egyesület fő tevékenysége. Az Egyesület vállalkozási tevékenységet csak közhasznú céljainak megvalósítása érdekében, azokat nem veszélyeztetve végez. Gazdálkodása során elért eredményét nem oszthatja fel, azt az egyesületi célokban megfogalmazott tevékenységekre használja fel. 

VIII.
AZ EGYESÜLET GAZDÁLKODÁSÁVAL KAPCSOLATOS EGYÉB RENDELKEZÉSEK

1. Az Egyesület nyilvántartásaira egyebekben a reá irányadó könyvvezetési szabályokat kell alkalmazni. Az Egyesület részére jutatott adományokat a könyv szerinti értéken, ennek hiányában a szokásos piaci áron kell nyilvántartásba venni. A nem pénzeszközökben történő hozzájárulásokat a Közgyűlés döntése szerint a legcélszerűbb módon kell kezelni, felhasználni, illetve értéküket megóvni. 

2. Az Egyesület az államháztartás alrendszereitől – a normatív támogatás kivételével – csak írásbeli szerződés alapján részesülhet támogatásban. A szerződésben meg kell határozni a támogatással való elszámolás feltételeit és módját. Az államháztartás alrendszereitől kapott támogatás hitel fedezetéül, illetve hitel törlesztésére nem használható. 

3. Az Egyesület vagyonának kezelésével kapcsolatos technikai feladatok (pénzügyek, számvitel, adó stb.) ellátásával a Közgyűlés külső szervezetet megbízhat külön szerződés szerint. 

4. Az Egyesület vagyonának felhasználásáról a Közgyűlés dönt. Évente meghatározza az Egyesület céljai között felsorolt feladatok végrehajtásához felhasználható pénzeszközök mértékét és felosztásuk módját. 

5. A Közgyűlés gazdálkodási tervének és döntéseinek végrehajtásáról külön szerződés alapján külső szerv gondoskodik. Amennyiben a Közgyűlés az Egyesület vagyonának kezelésével külső szervet nem bíz meg, úgy az Elnökség tagjai kötelesek gondoskodni a gazdálkodási terv és döntések végrehajtásáról. 

6. Az Elnök gyakorolja a munkáltatói jogokat az Egyesület alkalmazottai felett. Az Egyesület elnöke jogosult az alkalmazottak alapbérének és költségtérítésének összegét meghatározni. 

7. Az Egyesület nevében önálló aláírásra az Egyesület elnöke jogosult, amennyiben az alapító okirat másként nem rendelkezik. 

8. Az Egyesület bankszámlája feletti rendelkezésre az elnöknek és az elnökségi tagoknak oly módon van lehetősége, hogy az elnök és legalább egy elnökségi tag aláírása szükséges. 

9. Az Egyesület elnökét korlátlan utalványozási jog illeti meg. Az Egyesület elnöke az Elnökség tagjait írásban felruházhatja utalványozási joggal az esetleges korlátozások rögzítésével, amennyiben megfelelnek a törvényi előírásoknak. 

IX.
KÖNYVVIZSGÁLÓ

A Közgyűlés kizárólagos hatáskörébe tartozik (amennyiben erre igény merül fel) az Egyesület pénzügyeinek és a számvitel ellenőrzésére könyvvizsgáló megbízása. 

A könyvvizsgáló megbízatása legalább egy éves időtartamra szól. 

A könyvvizsgáló javadalmazásának mértékét a Közgyűlés állapítja meg. 

X.

AZ EGYESÜLET OPERATÍV MUNKÁJÁVAL KAPCSOLATOS RENDELKEZÉSEK
1. Az Egyesület tagjai a napi operatív egyesületi feladatok ellátásában önkéntesként közreműködnek.

2. Az Egyesület tagjai jogosultak a cél szerinti működés megvalósulása érdekében programokat, akciókat illetve tevékenységeket javasolni.

3. Az Egyesület működése szempontjából kiemelkedő jelentőségű feladatok (projektek) irányítására és szervezésére az Elnökség a tagok közül projekt felelőst kérhet fel, illetve bízhat meg.

4. Az egyes projekteket az Elnökség határozza meg, elnökségi határozat formájában. Az Elnökség projektet az alábbi célokra és feladatokra határozhat meg:

a) Kiemelt fontosságú rendezvény szervezése és lebonyolítása

b) Külső pályázati források megszerzése érdekében szükséges pályázati tevékenység menedzselése (pályázatonként egyedileg).

c) Az Egyesület által kiírandó (belső- vagy nyilvános) pályázatok menedzselése.

d) Együttműködő szervezetekkel való folyamatos személyes kapcsolattartás.

e) Az Egyesület alapfeladatai körébe tartozó- vagy működéséhez szükséges, speciális szakismeretet igénylő területek irányítása (pl. tudományos tevékenység, gasztronómiai tevékenység, PR tevékenység, stb.)

5. A projekt felelős a rábízott projektet önállóan, személyes felelősséggel, a tagok közül jelentkező önkéntesek bevonásával valósítja meg.

6. A projekt felelős a projekt végrehajtásával összefüggésben, az Elnökséggel történt előzetes eseti- vagy keret jellegű egyeztetésre, valamint eseti- vagy időszakonkénti tájékoztatásra köteles.

7. A projekt felelős nem jogosult az egyesület nevében pénzügyi kötelezettségvállalásra még abban az esetben sem, ha e kötelezettségvállalás szoros összefüggésben áll az általa irányított projekttel.

XI.
ZÁRÓ RENDELKEZÉSEK

A jelen Szervezeti és Működési Szabályzat az elfogadás napján lép hatályba. 

Kelt., Budapest 2010. május 22.

A Szabályzatot az Egyesület Közgyűlésének 2010. május 22-én tartott ülése elfogadta és megállapította, hogy a jelen szabályzat hatályos.

